  Наталья Тетерина 31-тӥ толшоре Глазкарысь «Иднакар» музейын XII даурысь виртуальной экскурсоводлы ним сётозы. Вашкала вакытысь вуэм нылашлы ним быръёнъя куара сётон берло 8 толэзь ӵоже мерлыко вотэсбамъёсын, ёросысь школаосын но Глазкарысь ЗАГСын радъяськиз. Со сярысь ивортодэтъя «Удмуртия» агентстволы музейысь археологияя ёзэтлэн кивалтӥсез Александр Дёмин вераз. Солэн кылъёсызъя, экскурсоводлы ним быръён кык люкетэн ортчиз. Нырысь ик нимъёсты калык ӵектӥз. Валамон, тросэз дэмлазы Удмуртиын ӵемысь пумиськылӥсь нимъёс, кылсярысь, Италмас. Сыӵе вариантъёсты ми соку ик палэнтӥм, малы ке шуоно кыӵе ке коллективъёслэсь нимъёссэс басьтэммы уг поты вал. Кылем нимъёс пӧлысь бырйим тужгес яркытъёссэ но тупасьёссэ 3 нимъёсты: Тылси, Чингыли, Уӵы. Та нимъёс пӧлын ни куара сётон ортчытӥм Александр Дёмин, «Иднакар» музейысь ёзэтлэн кивалтӥсезВиртуальной экскурсиез усьтон но нылашлэсь нимзэ шараян нуналэ Глазкарысь ЗАГС XII даурысь экскурсоводлы быръем нимъя сертификат сётоз. Пусъём, виртуальной экскурсия «Гид из прошлого» ӵектос улсын Владимир Потанинлэн фондысьтыз грант чотын одӥг но ӝыны ар куспын кылдытэмын. Отын музейысь экспонатъёс 3D амалэн интыямын. Экскурсия музейын ялан ужалоз но валтӥсь адӟытонлы ватсэт луоз.  Тегъёс: Туризм Музей Удмуртия Глазкар Удмуртиысьтуризм  